Faktaboks: Regeringens nye kontanthjælpsloft

Regeringen vil med støtte fra Dansk Folkeparti, Liberal Alliance og Det Konservative Folkeparti indføre et nyt kontanthjælpsloft, der skal gøre det mere attraktivt at arbejde.

For nye kontanthjælpsmodtagere ventes loven at træde i kraft 1. april i år, mens den først træder i kraft 1. oktober 2016 for personer, der allerede modtager hjælp.

Loftet gælder for personer, der modtager kontanthjælp, integrationsydelse eller uddannelseshjælp.

Der skæres ikke direkte i hverken kontanthjælp eller børnepenge, men hvis en persons samlede hjælp inklusiv boligstøtte og særlig hjælp overstiger loftet, skæres der i for eksempel boligstøtte og særlig hjælp, så den samlede hjælp ikke overstiger loftet.

Det ventes, at cirka 32.000 personer vil få reduceret deres ydelser – heraf cirka 13.000 enlige forsørgere, der skønnes at få knap 2.000 kroner mindre til rådighed om måneden.